Pro s’assassiniu de Paulicu Mossa

                      1.
Genios chi sos genios ammirades
Sublimados in versos o in prosa
Cun megus cuncurride chi una losa
De ghirlanda devimus adornare,
Ue su sonnu eternu hat a passare
S’avanzu de un’estintu e sempre ‘iu:
A lagrimas formendebi unu riu
Sa tumba gloriosa nd’inundades.

                      2.
Chie prestare, in custu orrendu casu,
Mi det versos adattos, nade e chie,
Pro laudare a cuddu chi unu die
M’indichesit sa via de Parnasu?
Da inu’est boladu e fatt’hat pasu
In sas altas collinas d’Elicona,
Ue s’hat achistadu una corona
Chi su tempus non podet consumare.

                      3.
Giovanu, in su manzanu de sa vida,
De Mossa zertos cantigos leggia,
In sos cales notao e connoschia
Chi fit sa limba sarda ingentilida;
Una musa perfetta e guarnida
De numeru e de metru armoniosu
Chi su coro pius duru e rigorosu
Incantat arrivende a l’iscultare.

                      4.
Miresi cuddu cantigu immortale
Chi che sardu nde poto fagher gala,
In su cale hat dipintu a Baddemala
A sos Ortos Esperides guale:
Cantigu pius giustu e naturale
De s’incantadu giardinu ‘e Armida,
Ue s’anima sua addolorida
Soliat sa campagna lastimare.
  
                      5.
Miresi calchi cantigu amorosu,
Dignu de recitare in comitiva,
Cun d’unu insinuante persuasiva
Chi attraet su coro pius ritrosu:
Possediat in modu vantaggiosu
De su Vate cesareu s’ardore;
De Laura s’amabile cantore
Fazilmente soliat imitare.

                       6.
Miresi cuddu ch’invitat a Flora
A la portare a s’Isula Fortuna:
Opera, a parrer meu, sola e una,
Famosa fit e famos’est ancora!
Pariat chi sos donos de Pandora
In sa mente teniat inserrados;
E pro cussu sos cantigos limados
Soliat in Sardigna presentare.

                      7.
Miro, in fine, sas operas cumpletas
Chi cun zelu de haer procuresi;
In fra tottu sas cales osservesi
Un’iscola moderna a sos poetas,
Fundada cun bideas sas pius nettas,
Versos chi toccaiana su coro;
E in fine ogni versu a rimas d’oro
Cun bell’arte soliat terminare.

                      8.
E non so eo solu chi atturdidu
Hapat sa bella musa bonorvesa,
Ca totta sa Sardigna a bogh’istesa
Sa palma trionfale l’hat zedidu!
Iscrittores de vaglia han dezzididu
D’esser solu in su seculu presente;
Ed eo so convintu ugualmente:
Fit sublime, e lu devo saludare.

                      9.
Ma narami, Sardigna: a tant’onore
In d’ite has corrispostu e cumpensadu?
Cale premiu has haer preparadu
A tale nobilissimu cantore?
Pro simile poeticu valore
L’has dadu ricompensa mala o bona?
Non l’has tessida ancora sa corona
Chi pro meritu toccat de li dare?

                      10.
Non rispondes? Assora, ajò, ch’andamos
A preguntare in sa terra nadia:
Bonorva! U’est sa bella poesia
Chi de intender a bider bramamos?
Ma, ohimè! Incòmudu ti damos,
Ca cun nois dudosa pares oe?
Non no’ l’ammustras s’appollinu eroe,
O forsi times de ti lu leare?

                      11.
S’eroe est mortu! Un’infame assassinu,
Cun anima satanica ispettende,
Cando fit da’campagna retirende
A domo, si l’appostat in caminu:
L’isparat, e impastat su terrinu
A sambene! est cadavere in s’istante!
Ah, infausta terra petulante!
Cust’alloro tenias de li dare?

                      12.
Ah, paesu nefastu orrendu e duru!
Custu donu l’haias preparadu?
Un’oju haisti e ti nde l’has bogadu!
Non ti lamentes; si ses a s’iscuru
L’has meritadu! Intituladi puru
Paes’ingratu, barbaru e crudele!
Ecco c’has imitadu a Macumele:
Dadebos puru sas manos a pare.

                      13.
Cun issa, pro cust’opera esecranda,
Eccodi pro infamia famosa,
Ch’est fina totta s’Isula affrontosa
A sa trista notizia nefanda.
Tue l’has superada sa ghirlanda
Chi Firenze hat a Dante regaladu:
Issa l’hat solamente esiliadu;
Tue la ‘inches, a lu massacrare!

                      14.
E chie l’ischit, Bonorva, ch’in sinu
Non t’occultes cuss’anima offensiva?
Cunsignalu a sa legge punitiva,
Si lu connosches, cussu malandrinu.
A tie, brutu perfidu assassinu,
De ti narrer niente non mi digno;
A infamia eterna ti consigno;
No hap’atteru premiu a ti dare.

(Oschiri, austu 1892)